[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 24.11.2010

COM(2010) 694 τελικό

2010/0337 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης της Ευρωπαϊκής Ένωσης στο γενικό συμβούλιο του ΠΟΕ όσον αφορά απόφαση για έναν μηχανισμό διαφάνειας σχετικά με τις συμφωνίες προτιμησιακών συναλλαγών

ΑΙΤΙΟΛΟΓΙΚΗ ΕΚΘΕΣΗ

1. Κατά τη σύνοδό του στις 14-15 Δεκεμβρίου 2006 το γενικό συμβούλιο του Παγκόσμιου Οργανισμού Εμπορίου (ΠΟΕ) ενέκρινε απόφαση για τη δημιουργία ενός μηχανισμού διαφάνειας σχετικά με τις περιφερειακές εμπορικές συμφωνίες (ΠΕΣ)[1].

2. Στην ίδια σύνοδο το γενικό συμβούλιο του ΠΟΕ ενέκρινε απόφαση σχετικά με τη διαφάνεια στις συμφωνίες προτιμησιακών συναλλαγών (ΣΠΣ)[2], σύμφωνα με την οποία ζητήθηκε από την επιτροπή εμπορίου και ανάπτυξης (ΕΕΑ) να εξετάσει το θέμα της διαφάνειας για τις προτιμησιακές συναλλαγές δυνάμει της παραγράφου 2 της ρήτρας εξουσιοδότησης – εκτός των ΠΕΣ – και να υποβάλει έκθεση σε διάστημα έξι μηνών ώστε το γενικό συμβούλιο να λάβει τα κατάλληλα μέτρα. Η απόφαση αυτή εγκρίθηκε με την επιφύλαξη του αποτελέσματος των συσκέψεων της ΕΕΑ. Στη συνέχεια, βάσει των εκθέσεων του προέδρου της ΕΕΑ, το γενικό συμβούλιο συμφώνησε για τη διαδοχική παράταση κατά περιόδους των έξι μηνών της προθεσμίας για την εξέταση του θέματος από την ΕΕΑ και την υποβολή της έκθεσής της προκειμένου να ληφθούν τα κατάλληλα μέτρα. Η τελευταία παράταση, για την οποία το Συμβούλιο συμφώνησε τον Ιούλιο του 2010, εκπνέει τον Δεκέμβριο του 2010.

3. Έπειτα από εκτεταμένες διαπραγματεύσεις στην ΕΕΑ και άτυπες διαβουλεύσεις, η ΕΕΑ ολοκλήρωσε την εξέταση του θέματος κατά τη διάρκεια της 80ής τακτικής της συνόδου στις 4 Οκτωβρίου 2010[3] και συμφώνησε σε έναν μηχανισμό διαφάνειας για τις συμφωνίες προτιμησιακών συναλλαγών τον οποίο διαβίβασε στο γενικό συμβούλιο προκειμένου να εγκριθεί.

4. Όσον αφορά τη διαφάνεια των ΣΠΣ, οι στόχοι και η θέση μας κατά τη διάρκεια των διαπραγματεύσεων προέβαλαν τη σημασία που προσδίδει η ΕΕ, μεταξύ άλλων: 1) στη μεγαλύτερη ενημέρωση για τις παγκόσμιες εξελίξεις όσον αφορά τις ΣΠΣ· 2) στη δυνατότητα παρακολούθησης και αξιολόγησης των τρόπων με τους οποίους οι ΣΠΣ άλλων μελών μπορούν να επηρεάσουν το εμπόριο και τις επενδύσεις μας, λαμβανομένου υπόψη του γεγονότος ότι τόσο οι ανεπτυγμένες όσο και οι αναπτυσσόμενες χώρες μέλη του ΠΟΕ υπογράφουν ΣΠΣ· 3) στην εξασφάλιση της καλύτερης λειτουργίας του ΠΟΕ όσον αφορά την εποπτεία και την επανεξέταση των ΣΠΣ· και 4) στην καλύτερη κατανόηση του αντικτύπου των ΣΠΣ και την αλληλεπίδρασή τους με το πολύπλευρο σύστημα εμπορικών συναλλαγών. Το σχέδιο το οποίο συμφωνήθηκε θεωρείται ότι καλύπτει τους στόχους αυτούς. Συμπληρώνει την ήδη προσωρινά εγκριθείσα συμφωνία του ΠΟΕ για έναν μηχανισμό διαφάνειας όσον αφορά τις περιφερειακές εμπορικές συναλλαγές, στην οποία εξετάζονται οι αμοιβαίες προτιμησιακές συμφωνίες.

5. Παρά το γεγονός ότι ο μηχανισμός διαφάνειας για τις ΣΠΣ θα απαιτήσει από την ΕΕ να διαχωρίσει τα δεδομένα μεταξύ δύο διαφορετικών προτιμησιακών συστημάτων, στην ουσία, τα δεδομένα που ζητούνται από τη γραμματεία του ΠΟΕ είναι ήδη δημοσίως διαθέσιμα από διάφορες πηγές και βάσεις δεδομένων. Ο οδηγός και η παρουσίαση των πραγματικών στοιχείων που θα παρασχεθούν από τη γραμματεία του ΠΟΕ θα προσφέρουν μια πιο ομοιόμορφη, συνεπή και ολοκληρωμένη παρουσίαση των ΣΠΣ γενικά.

6. Ο μηχανισμός διαφάνειας ασχολείται αποκλειστικά με διαδικαστικά θέματα που αφορούν τον τρόπο με τον οποίο κοινοποιούνται και παρουσιάζονται τα πραγματικά στοιχεία των ΣΠΣ και εξετάζονται από τον ΠΟΕ και υπό την έννοια αυτή δεν προδικάζουν την ουσία των σχετικών διατάξεων της ρήτρας εξουσιοδότησης ή άλλων μέσων που αναφέρονται στην παράγραφο 1 στοιχείο α), β) ή γ) του μηχανισμού διαφάνειας, ούτε επηρεάζουν κατά κανένα τρόπο τα δικαιώματα και τις υποχρεώσεις που έχουν τα μέλη δυνάμει των συμφωνιών του ΠΟΕ.

7. Για να εξασφαλιστεί ότι οι αναπτυσσόμενες χώρες μέλη θα μπορέσουν να αξιοποιήσουν πλήρως τον μηχανισμό αυτόν, το σχέδιο κειμένου προβλέπει την παροχή τεχνικής υποστήριξης από τη γραμματεία του ΠΟΕ στις αναπτυσσόμενες χώρες μέλη, και ιδίως στις λιγότερο ανεπτυγμένες χώρες, όσον αφορά την εφαρμογή του μηχανισμού διαφάνειας.

8. Ο μηχανισμός διαφάνειας για τις ΣΠΣ αναμένεται να εγκριθεί επίσημα από το γενικό συμβούλιο του ΠΟΕ κατά τη σύνοδό του στις [14-15 Δεκεμβρίου 2010]. Στην συνέχεια, ο μηχανισμός διαφάνειας θα εφαρμοστεί σε προσωρινή βάση έως ότου τα μέλη του ΠΟΕ εγκρίνουν τη μόνιμη εφαρμογή του. Σύμφωνα με τις διατάξεις του τα μέλη θα αναθεωρούν τον μηχανισμό κάθε τρία χρόνια, και εάν χρειάζεται θα τον αναθεωρούν με βάση την εμπειρία που θα έχει αποκτηθεί από την προσωρινή του εφαρμογή.

9. Κατά τη στιγμή της έγκρισής του στο γενικό συμβούλιο του ΠΟΕ, οι τέσσερις συνυποστηρικτές και η ΕΕ θα προβούν σε δήλωση στην οποία θα αναφέρεται ότι κατά τη διάρκεια των διαπραγματεύσεων κρίθηκε ότι σε μια απόφαση για τη μόνιμη εφαρμογή του μηχανισμού θα ληφθεί υπόψη η κατάσταση του μηχανισμού διαφάνειας για τις περιφερειακές εμπορικές συμφωνίες.

2010/0337 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης της Ευρωπαϊκής Ένωσης στο γενικό συμβούλιο του ΠΟΕ όσον αφορά απόφαση για έναν μηχανισμό διαφάνειας σχετικά με τις συμφωνίες προτιμησιακών συναλλαγών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1) Τα μέλη του Παγκόσμιου Οργανισμού Εμπορίου (ΠΟΕ) συμφώνησαν κατά τη σύνοδο του γενικού του συμβουλίου, στις 14-15 Δεκεμβρίου 2006, να διεξαγάγουν διαπραγματεύσεις με στόχο, μεταξύ άλλων, την αποσαφήνιση και τη βελτίωση των κανόνων και των διαδικασιών που εφαρμόζονται στις συμφωνίες προτιμησιακών συναλλαγών.

(2) Η ενίσχυση της διαφάνειας όσον αφορά τις συμφωνίες προτιμησιακών συναλλαγών και τα αποτελέσματά τους έχει συστημικό ενδιαφέρον και θα ωφελήσει όλα τα μέλη του ΠΟΕ.

(3) Το γενικό συμβούλιο του ΠΟΕ (στις 29 Ιουλίου 2010) αποφάσισε την παράταση της προθεσμίας για την ολοκλήρωση των διαπραγματεύσεων σχετικά με τον μηχανισμό διαφάνειας για τις συμφωνίες προτιμησιακών συναλλαγών έως τον Δεκέμβριο του 2010.

(4) Η επιτροπή εμπορίου και ανάπτυξης του ΠΟΕ ολοκλήρωσε τις εργασίες εξέτασης του θέματος κατά την 80ή τακτική σύνοδό της στις 4 Οκτωβρίου 2010 και συμφώνησε να υποβάλει προς έγκριση στο γενικό συμβούλιο του ΠΟΕ τον συνημμένο μηχανισμό για τη διαφάνεια στις συμφωνίες προτιμησιακών συναλλαγών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Η θέση της Ευρωπαϊκής Ένωσης στο γενικό συμβούλιο του Παγκόσμιου Οργανισμού Εμπορίου όσον αφορά το μηχανισμό διαφάνειας για τις συμφωνίες προτιμησιακών συναλλαγών ο οποίος επισυνάπτεται στην παρούσα απόφαση είναι να υποστηρίξει την έγκρισή του.

…, […],

Για το Συμβούλιο

Ο Πρόεδρος

ΠΑΡΑΡΤΗΜΑ

ΜΗΧΑΝΙΣΜΟΣ ΔΙΑΦΑΝΕΙΑΣ ΓΙΑ ΤΙΣ ΣΥΜΦΩΝΙΕΣ ΠΡΟΤΙΜΗΣΙΑΚΩΝ ΣΥΝΑΛΛΑΓΩΝ

Α. Κάλυψη

1. Ο μηχανισμός για τη διαφάνεια εφαρμόζεται στις ακόλουθες συμφωνίες προτιμησιακών συναλλαγών (ΣΠΣ):

α) Στις ΣΠΣ που εμπίπτουν στην παράγραφο 2 της απόφασης της 28ης Νοεμβρίου 1979 σχετικά με τη διαφοροποιημένη και πιο ευνοϊκή αντιμετώπιση, την αμοιβαιότητα και την πληρέστερη συμμετοχή των αναπτυσσόμενων χωρών (εφεξής «ρήτρα εξουσιοδότησης»), με εξαίρεση τις περιφερειακές εμπορικές συμφωνίες που εμπίπτουν στην παράγραφο 2 στοιχείο γ)[4] όπως περιγράφεται στην απόφαση του γενικού συμβουλίου της 14ης Δεκεμβρίου 2006 (μηχανισμός για τη διαφάνεια στις περιφερειακές εμπορικές συμφωνίες).

β) Στις ΣΠΣ που παίρνουν τη μορφή προτιμησιακής μεταχείρισης την οποία χορηγεί οποιοδήποτε μέλος σε προϊόντα των λιγότερο ανεπτυγμένων χωρών.

γ) Σε οποιαδήποτε άλλη μη αμοιβαία προτιμησιακή μεταχείριση επιτρέπεται από τη συμφωνία του ΠΟΕ.

2. Σκοπός του μηχανισμού αυτού είναι η βελτίωση της διαφάνειας στις υπό εξέταση ΣΠΣ. Οι διαδικασίες αυτές δεν προδικάζουν την ουσία των σχετικών διατάξεων της ρήτρας εξουσιοδότησης ή οποιουδήποτε άλλου μέσου όπως αναφέρεται στην παράγραφο 1 στοιχεία α), β) ή γ), ούτε επηρεάζουν κατά κανένα τρόπο τα δικαιώματα και τις υποχρεώσεις που έχουν τα μέλη στο πλαίσιο των συμφωνιών του ΠΟΕ.

Β. Κοινοποίηση

3. Η απαιτούμενη κοινοποίηση μιας ΣΠΣ γίνεται το συντομότερο δυνατόν· πραγματοποιείται, εφόσον είναι εφικτό, πριν από την εφαρμογή της προτιμησιακής μεταχείρισης από το κοινοποιούν μέλος[5] και, το αργότερο, τρεις μήνες μετά τη θέση σε ισχύ της ΣΠΣ.

4. Τα κοινοποιούντα μέλη προσδιορίζουν βάσει ποιας διάταξης ή διατάξεων της παραγράφου 1 κοινοποιούνται οι ΣΠΣ τους. Το μέλος που κοινοποιεί μια ΣΠΣ υποβάλει το πλήρες κείμενο της σχετικής νομοθεσίας και των οποιωνδήποτε σχετικών μέσων (π.χ. κανονισμοί, παραρτήματα, προγράμματα, πρωτόκολλα), σε μία από τις επίσημες γλώσσες του ΠΟΕ και σε ηλεκτρονική, επεξεργάσιμη μορφή, συμπεριλαμβάνοντας, όπου είναι δυνατόν, συνδέσμους για το διαδίκτυο.

Γ. Διαδικασίες για τη βελτίωση της διαφάνειας

5. Αφού κοινοποιηθεί, η ΣΠΣ εξετάζεται από την επιτροπή εμπορίου και ανάπτυξης (ΕΕΑ) σύμφωνα με τις διαδικασίες που ορίζονται στις παραγράφους 6 έως 13 πιο κάτω.

6. Η εξέταση μιας κοινοποιηθείσας ΣΠΣ από την ΕΕΑ ολοκληρώνεται κανονικά σε χρονικό διάστημα που δεν υπερβαίνει τους 12 μήνες από την ημερομηνία κοινοποίησης.

7. Προκειμένου να βοηθηθούν τα μέλη στην εξέταση μιας κοινοποιηθείσας ΣΠΣ:

α) Το κοινοποιούν μέλος υποβάλλει στη γραμματεία του ΠΟΕ τα στοιχεία που καθορίζονται στο παράρτημα 1, σε ηλεκτρονικά επεξεργάσιμο μορφότυπο. Εάν η ΣΠΣ καλύπτει πολλά υποσυστήματα τα δεδομένα πρέπει να είναι αρκετά αναλυτικά ώστε να επιτρέπουν την ανάλυση κατά υποσύστημα. Εάν υπάρχουν αναλυτικά στοιχεία για τα υποσυστήματα αυτά, παρέχονται.

β) Η γραμματεία του ΠΟΕ προετοιμάζει έναν οδηγό σχετικά με το πού υπάρχουν συγκεκριμένα είδη πληροφοριών, ακολουθώντας, ανάλογα με την περίπτωση, το πρότυπο του παραρτήματος 2. Ο οδηγός διατίθεται το συντομότερο δυνατόν μετά την κοινοποίηση. Τα μέλη είναι ελεύθερα να παρουσιάζουν τα ίδια τον οδηγό όταν κοινοποιούν ΣΠΣ.

γ) Η Γραμματεία του ΠΟΕ καταρτίζει παρουσίαση των πραγματικών στοιχείων της ΣΠΣ υπό την ευθύνη της και κατόπιν πλήρων διαβουλεύσεων με το κοινοποιούν μέλος, πριν την διαβιβάσει στα μέλη. Κατά την κατάρτιση της παρουσίασης αυτής προσφέρεται στα μέλη που λαμβάνουν παροχές στο πλαίσιο της ΣΠΣ, κατόπιν αίτησής τους, η ευκαιρία να εξετάσουν και να υποβάλουν σχόλια σχετικά με το σχέδιο της παρουσίασης των πραγματικών στοιχείων, εντός ορισμένου χρονικού διαστήματος, τηρώντας παράλληλα τις προθεσμίες που αφορούν τις τελικές διαβουλεύσεις με το κοινοποιούν μέλος.

8. Tα στοιχεία που αναφέρονται στην παράγραφο 7 στοιχείο α) υποβάλλονται το συντομότερο δυνατόν. Κανονικά, το χρονοδιάγραμμα υποβολής των στοιχείων δεν υπερβαίνει τις δέκα εβδομάδες – ή τις 20 εβδομάδες στην περίπτωση κοινοποίησης ΣΠΣ από αναπτυσσόμενες χώρες μέλη – από την ημερομηνία κοινοποίησης της ΣΠΣ.

9. Ο οδηγός και η παρουσίαση των πραγματικών στοιχείων που προβλέπεται στην παράγραφο 7 στοιχείο β) και στην παράγραφο 7 στοιχείο γ) βασίζεται κυρίως στις πληροφορίες που παρέχονται από το κοινοποιούν μέλος· εάν χρειαστεί, η γραμματεία του ΠΟΕ μπορεί επίσης να χρησιμοποιήσει στοιχεία διαθέσιμα από άλλες πηγές, κατόπιν πλήρους διαβούλευσης με το κοινοποιούν μέλος και λαμβάνοντας υπόψη τις απόψεις των κοινοποιούντων μελών για την ενίσχυση της ακρίβειας των πραγματικών στοιχείων. Κατά την κατάρτιση της παρουσίασης των πραγματικών στοιχείων, η γραμματεία χρησιμοποιεί ως βάση τα στοιχεία που περιέχονται στο παράρτημα 3. Επιπροσθέτως, η γραμματεία μπορεί επίσης να συμπεριλάβει στην παρουσίαση των πραγματικών στοιχείων, εάν κρίνεται σκόπιμο, τα ακόλουθα στοιχεία: ιστορικό, πεδίο εφαρμογής και κάλυψη (προϊόντα και χώρες), εξαιρέσεις, διατάξεις σχετικά με την προσφορά και τη ζήτηση, ειδικούς κανόνες που αφορούν την εφαρμογή του συστήματος (διαβάθμιση, επιλεξιμότητα για πρόσθετες προτιμήσεις), κανόνες καταγωγής, διατάξεις που επηρεάζουν το εμπόριο των αγαθών (δικαιώματα διανοητικής ιδιοκτησίας, εργασία, περιβάλλον, TEE, ΥΦΠ, μέτρα αποκατάστασης, κατά περίπτωση), ειδικές διαδικασίες που σχετίζονται με τον εκτελωνισμό, σύνθεση των εισαγωγών εμπορευμάτων από δικαιούχο μέλος, τήρηση των ΔΠ, σχέση με τις άλλες ΣΠΣ του ίδιου κοινοποιούντος μέλους και εισαγωγές στο πλαίσιο της ΣΠΣ κατά την τελευταία τριετία, κατά περίπτωση. Κατά την κατάρτιση της παρουσίασης των πραγματικών στοιχείων, η γραμματεία του ΠΟΕ δεν προβαίνει σε καμία κρίση σχετικά με οποιοδήποτε θέμα.

10. Η παρουσίαση των πραγματικών στοιχείων από τη γραμματεία του ΠΟΕ δεν χρησιμοποιείται ως βάση για διαδικασίες ρύθμισης διαφορών ούτε για τη δημιουργία νέων δικαιωμάτων και υποχρεώσεων για τα μέλη.

11. Κατά κανόνα, αφιερώνεται μία επίσημη συνεδρίαση της επιτροπής εμπορίου και ανάπτυξης στην εξέταση κάθε κοινοποιηθείσας ΣΠΣ· οποιαδήποτε πρόσθετη ανταλλαγή πληροφοριών πραγματοποιείται εγγράφως.

12. Η παρουσίαση των πραγματικών στοιχείων από τη γραμματεία του ΠΟΕ, καθώς και οποιαδήποτε συμπληρωματική πληροφορία υποβάλλεται από το κοινοποιούν μέλος, κυκλοφορεί σε όλες τις επίσημες γλώσσες του ΠΟΕ το αργότερο 13 εβδομάδες πριν από τη συνεδρίαση στην οποία πραγματοποιείται η εξέταση της ΣΠΣ. Γραπτές ερωτήσεις ή παρατηρήσεις των μελών σχετικά με την υπό εξέταση ΣΠΣ διαβιβάζονται στο κοινοποιούν μέλος μέσω της γραμματείας του ΠΟΕ τουλάχιστον οκτώ εβδομάδες πριν από την αντίστοιχη συνεδρίαση. Το κοινοποιούν μέλος κανονικά απαντά στις ερωτήσεις ή τις παρατηρήσεις αυτές σε διάστημα πέντε εβδομάδων από την παραλαβή τους. Η γραμματεία του ΠΟΕ διαβιβάζει τις ερωτήσεις ή τις παρατηρήσεις αυτές, μαζί με τις απαντήσεις, σε όλα τα μέλη τουλάχιστον τρεις ημέρες πριν από την αντίστοιχη συνεδρίαση.

13. Όλο το υποβαλλόμενο γραπτό υλικό, καθώς και τα πρακτικά της συνεδρίασης της ΕΕΑ για την εξέταση μιας κοινοποιηθείσας ΣΠΣ κυκλοφορούν αμέσως σε όλες τις επίσημες γλώσσες του ΠΟΕ και διατίθενται στο δικτυακό τόπο του ΠΟΕ.

14. Όλα τα μέλη μπορούν οποιαδήποτε στιγμή να υποβάλουν στην ΕΕΑ προτάσεις για τη βελτίωση της γενικής λειτουργίας των διαδικασιών αυτών, συμπεριλαμβανομένης της επεξεργασίας, του μορφότυπου και του περιεχομένου των παρουσιάσεων των πραγματικών στοιχείων που συντάσσει η γραμματεία.

Δ. Ακόλουθη κοινοποίηση και υποβολή έκθεσης

15. Οι αλλαγές που επηρεάζουν την εφαρμογή μια ΣΠΣ κατά τη διάρκεια ενός ημερολογιακού έτους κοινοποιούνται σε ετήσια βάση το αργότερο έως τις 30 Ιουνίου του αμέσως επόμενου ημερολογιακού έτους. Στα στοιχεία που πρέπει να κοινοποιούνται σε ηλεκτρονικά επεξεργάσιμο μορφότυπο περιλαμβάνονται:

α) Οι αλλαγές νομικού χαρακτήρα, συμπεριλαμβανομένων των τροποποιήσεων οποιονδήποτε σχετικών επεξηγηματικών κειμένων, καθώς και τα αντίστοιχα χρονοδιαγράμματα, παραρτήματα και πρωτόκολλα, σε μία από τις επίσημες γλώσσες του ΠΟΕ, κατά περίπτωση.

β) Οι αλλαγές στην εφαρμογή της ΣΠΣ, συμπεριλαμβανομένου, αλλά όχι αποκλειστικά και μόνο αυτού, ενός καταλόγου με τους διαβαθμισμένους δικαιούχους και την περίοδο της διαβάθμισης, καθώς και τις ειδικές απαλλαγές προϊόντων/χωρών, κατά περίπτωση[6].

γ) Οι αλλαγές σε προτιμησιακούς δασμούς ανά δικαιούχο εταίρο που εφαρμόζονται στο πλαίσιο της ΣΠΣ, στο δασμολογικό επίπεδο.

16. Το κοινοποιούν μέλος κοινοποιεί τα δεδομένα που αφορούν τις εισαγωγές από κάθε δικαιούχο εταίρο σε ετήσια βάση σε δασμολογικό επίπεδο, σε αξία για το σύνολο των εισαγωγών, τις εισαγωγές που έγιναν με καθεστώς ΠΕΚ και τις εισαγωγές που έγιναν βάσει της ΣΠΣ[7], το αργότερο έως τις 31 Οκτωβρίου για τα δεδομένα του προηγούμενου έτους.

17. Το κοινοποιούν μέλος δεν χρειάζεται να παρέχει τα ετήσια στοιχεία που απαιτούνται στις παραγράφους 15 και 16 εάν τα στοιχεία αυτά έχουν ήδη υποβληθεί στην ολοκληρωμένη βάση δεδομένων ή έχουν με οποιοδήποτε άλλο τρόπο υποβληθεί στη γραμματεία σε κατάλληλο ηλεκτρονικό μορφότυπο[8]. Αρκούν οι αναφορές στους σχετικούς δικτυακούς τόπους δημόσιας πρόσβασης στους οποίους βρίσκονται οι πληροφορίες αυτές σε ηλεκτρονικά επεξεργάσιμο μορφότυπο[9] και σε μία από τις επίσημες γλώσσες του ΠΟΕ.

18. Εάν μια αναπτυσσόμενη χώρα μέλος αντιμετωπίζει τεχνικούς περιορισμούς όσον αφορά την τήρηση των απαιτήσεων κοινοποίησης της παραγράφου 16, δεν θα απαιτείται κοινοποίηση από το μέλος αυτό πριν από τις 31 Ιουλίου 2013. Το μέλος μπορεί να υποβάλει ένα διάγραμμα των ενεργειών που προβλέπει για την τήρηση αυτών των απαιτήσεων κοινοποίησης στην ΕΕΑ έως τις 31 Ιουλίου 2012.

19. Οι ανακοινώσεις που υποβάλλονται βάσει της παραγράφου 15 δημοσιεύονται αμέσως στο δικτυακό τόπο του ΠΟΕ. Τα δεδομένα που κοινοποιούνται βάσει της παραγράφου 16 διατίθενται αμέσως στην ολοκληρωμένη βάση δεδομένων σύμφωνα με την πολιτική διάδοσης που έχει εγκριθεί για την ΟΒΔ[10]. Τα δεδομένα κοινοποιούνται με την επιφύλαξη του νομικού καθεστώτος της υπό εξέταση ΣΠΣ.

Ε. Άλλες διατάξεις

20. Η επιτροπή εμπορίου και ανάπτυξης εξουσιοδοτείται να εφαρμόσει τον παρόντα μηχανισμό διαφάνειας. Για τους σκοπούς της εκτέλεσης των λειτουργιών που θεσπίζονται βάσει του παρόντος μηχανισμού, η ΕΕΑ συγκαλεί ειδική συνεδρίαση.

21. Αφού εγκριθούν οι εν λόγω διαδικασίες διαφάνειας, η γραμματεία του ΠΟΕ συντάσσει περίληψη των πραγματικών στοιχείων[11] για όλες τις ισχύουσες ΣΠΣ κατόπιν πλήρους διαβούλευσης με το κοινοποιούν μέλος.

22. Εφόσον ζητηθεί, η γραμματεία του ΠΟΕ, καθώς και οποιοδήποτε μέλος, μπορεί να παρέχει τεχνική υποστήριξη στις αναπτυσσόμενες χώρες μέλη, και ιδίως στις λιγότερο ανεπτυγμένες χώρες, όσον αφορά την εφαρμογή του παρόντος μηχανισμού διαφάνειας, και ιδίως – αλλά όχι μόνον – όσον αφορά την κατάρτιση των στοιχείων που σχετίζονται με τις ΣΠΣ και άλλες πληροφορίες που πρέπει να υποβληθούν στη γραμματεία του ΠΟΕ, καθώς και όσον αφορά την πρόσβαση στις πληροφορίες που παρέχει το κοινοποιούν μέλος.

23. Οποιοδήποτε μέλος μπορεί, ανά πάσα στιγμή, να υποβάλει στην ΕΕΑ πληροφορίες σχετικά με οποιαδήποτε ΣΠΣ, οι οποίες θεωρεί ότι πρέπει να διαβιβαστούν στα μέλη στο πλαίσιο των διαδικασιών αυτών.

24. Η γραμματεία του ΠΟΕ επικαιροποιεί την ηλεκτρονική βάση δεδομένων σχετικά με τις επί μέρους ΣΠΣ. Η εν λόγω βάση δεδομένων περιλαμβάνει σχετικές δασμολογικές και εμπορικές πληροφορίες και επιτρέπει την πρόσβαση σε όλο το γραπτό υλικό που διαθέτει ο ΠΟΕ σχετικά με τις κοινοποιηθείσες ΣΠΣ. Η βάση δεδομένων θα πρέπει να διαρθρώνεται κατά τέτοιο τρόπο ώστε να είναι εύκολα προσβάσιμη στο κοινό. Η πρόσβαση στα δεδομένα που αναφέρονται στην παράγραφο 17 πραγματοποιείται σύμφωνα με την πολιτική διάδοσης που έχει εγκριθεί για την ΟΒΔ[12].

25. Οι ΣΠΣ που έχουν ήδη κοινοποιηθεί βάσει των σχετικών διατάξεων περί διαφάνειας του ΠΟΕ και βρίσκονται σε ισχύ υπόκεινται στις διαδικασίες των ανωτέρω τμημάτων Δ έως Ε.

ΣΤ. Επανεξέταση του μηχανισμού

26. Ο παρών μηχανισμός διαφάνειας θα εφαρμοστεί σε προσωρινή βάση έως ότου τα μέλη εγκρίνουν τη μόνιμη εφαρμογή του. Τα μέλη θα αναθεωρήσουν τον μηχανισμό έπειτα από τρία χρόνια και εάν χρειάζεται θα τον τροποποιήσουν με βάση την εμπειρία που θα έχει αποκτηθεί από την προσωρινή εφαρμογή του.

ΠΑΡΑΡΤΗΜΑ 1

Αρχική κοινοποίηση ΣΠΣ από τα κοινοποιούντα μέλη

1. Το κοινοποιούν μέλος κοινοποιεί στον ΠΟΕ τις πληροφορίες που απαιτούνται δυνάμει του παρόντος παραρτήματος. Το κοινοποιούν μέλος δεν χρειάζεται να παρέχει τις πληροφορίες που απαιτούνται στο παρόν παράρτημα εάν τα αντίστοιχα στοιχεία έχουν ήδη υποβληθεί στην ολοκληρωμένη βάση δεδομένων ή έχουν με οποιοδήποτε άλλο τρόπο υποβληθεί στη Γραμματεία σε κατάλληλο ηλεκτρονικό μορφότυπο[13].

2. Το μέλος που κοινοποιεί μια ΣΠΣ υποβάλλει τα ακόλουθα στοιχεία σε δασμολογικό επίπεδο[14]:

α) Πλήρη κατάλογο των προτιμησιακών δασμών δυνάμει της ΣΠΣ ανά δικαιούχο εταίρο.

β) Πλήρη κατάλογο των δασμών ΠΕΚ του κοινοποιούντος μέλους που εφαρμόζονται κατά το έτος εφαρμογής της ΣΠΣ και κατά το έτος που προηγείται.

γ) Κατά περίπτωση, άλλα στοιχεία (π.χ. δασμολογικές ποσοστώσεις, εποχικοί περιορισμοί, ειδικές ρήτρες διασφάλισης και, εφόσον διατίθενται, κατ’ αξίαν ισοδύναμα για μη κατ’ αξίαν δασμούς).

δ) Προτιμησιακούς κανόνες καταγωγής που σχετίζονται με συγκεκριμένα προϊόντα, όπως καθορίζονται στη ΣΠΣ.

ε) Δεδομένα που αφορούν τις εισαγωγές για τα τελευταία τρία έτη που προηγούνται της κοινοποίησης από κάθε δικαιούχο εταίρο, σε αξία για το σύνολο των εισαγωγών, των εισαγωγών που πραγματοποιήθηκαν με καθεστώς ΠΕΚ και των εισαγωγών που πραγματοποιήθηκαν βάσει των πλεονεκτημάτων της ΣΠΣ[15].

3. Το κοινοποιούν μέλος παρέχει επίσης οποιεσδήποτε άλλες γενικές πληροφορίες, θεωρεί σκόπιμο, για περαιτέρω διευκρίνιση της ΣΠΣ ή θα επισημαίνει τυχόν ενδιαφέροντες συνδέσμους όπου υπάρχουν οι πληροφορίες αυτές, όπως αναφέρεται στη συνέχεια[16]:

α) Κατά περίπτωση, λεπτομέρειες των κριτηρίων διαβάθμισης και αποδιαβάθμισης και της εφαρμογής τους (τυχόν διατάξεις σύμφωνα με τις οποίες απαιτείται η έγκαιρη/προηγούμενη κοινοποίηση των προϊόντων/χωρών που πρόκειται να διαβαθμιστούν· χρονοδιάγραμμα των διαδικασιών της διαβάθμισης).

β) Δείκτες για την κάλυψη προϊόντων και τις εξαιρέσεις από τη ρύθμιση.

γ) Κάλυψη των επιλέξιμων χωρών.

δ) Τεχνικά εγχειρίδια για τη χρήση της ΣΠΣ από τους δυνητικούς δικαιούχους.

ε) Οποιεσδήποτε άλλες διαθέσιμες επεξηγηματικές σημειώσεις και υλικό ταχείας αναφοράς σχετικά με τα χαρακτηριστικά και τους κανόνες εφαρμογής της ΣΠΣ.

ΠΑΡΑΡΤΗΜΑ 2

Οδηγός για τις ΣΠΣ

Α - ΒΑΣΙΚΕΣ ΠΛΗΡΟΦΟΡΙΕΣ: |

1) Κοινοποιούν μέλος: (Ονομασία του κοινοποιούντος μέλους) |

2) Ημερομηνία θέσης σε ισχύ της ΣΠΣ: (Συμπληρώστε την ημερομηνία και τον σύνδεσμο προς τη σχετική πηγή) |

3) Ημερομηνία τελευταίας ανανέωσης της ΣΠΣ: (Συμπληρώστε την ημερομηνία και τον σύνδεσμο προς τη σχετική πηγή) |

4) Ημερομηνία κοινοποίησης στον ΠΟΕ και σύμβολο των εγγράφων του ΠΟΕ: (Συμπληρώστε την ημερομηνία και τον σύνδεσμο προς τη σχετική πηγή, καθώς και το σύμβολο του εγγράφου και τον σχετικό σύνδεσμο) |

5) Ημερομηνία λήξης ισχύος της ΣΠΣ: (Συμπληρώστε την ημερομηνία και τον σύνδεσμο προς τη σχετική πηγή) |

6) Αριθμός δικαιούχων: (Συμπληρώστε τον τρέχοντα αριθμό δικαιούχων και τον σύνδεσμο προς τη σχετική πηγή) |

7) Αριθμός επιλέξιμων προϊόντων (δασμολογικές κλάσεις): (Συμπληρώστε τον τρέχοντα αριθμό των επιλέξιμων προϊόντων (δασμολογικές κλάσεις) και τον σύνδεσμο προς τη σχετική πηγή) |

8) Νομική πράξη της ΣΠΣ, σχετική νομοθεσία και δημοσίευση των τροποποιήσεων της ΣΠΣ: (Συμπληρώστε την ονομασία/τον αριθμό των νομικών πράξεων στο εσωτερικό κοινοποιούντος μέλους και τον σχετικό σύνδεσμο) |

9) Αρχή(-ές) που χορηγούν την προνομιακή μεταχείριση: (Συμπληρώστε την αρχή που έχει την αρμοδιότητα να χορηγήσει την προνομιακή μεταχείριση και τον σύνδεσμο προς τη σχετική πηγή) |

10) Εθνικές αρχές που είναι αρμόδιες για τη διαχείριση της ΣΠΣ: (Συμπληρώστε την αρχή που έχει την αρμοδιότητα να διαχειρίζεται την προνομιακή μεταχείριση και τον σύνδεσμο προς τη σχετική πηγή) |

Β – ΠΑΡΑΠΟΜΠΕΣ ΣΕ ΠΛΗΡΟΦΟΡΙΕΣ: |

I. ΔΙΚΑΙΟΥΧΟΙ |

α) Κατάλογος δικαιούχων: (Συμπληρώστε τον σύνδεσμο προς τον δικτυακό τόπο στον οποίο βρίσκεται ο κατάλογος των δικαιούχων) |

β) Επιλεξιμότητα: (Αναφέρατε το έγγραφο, το άρθρο/τμήμα στο οποίο βρίσκονται τα κριτήρια επιλεξιμότητας και συμπληρώστε τον σχετικό σύνδεσμο) |

γ) Περιορισμοί για την επιλεξιμότητα: (Αναφέρατε το έγγραφο, το άρθρο/τμήμα στο οποίο βρίσκονται οι περιορισμοί για την επιλεξιμότητα και συμπληρώστε τον σχετικό σύνδεσμο) |

δ) Τροποποίηση στον κατάλογο των δικαιούχων: (Αναφέρατε το έγγραφο, το άρθρο/τμήμα στο οποίο βρίσκονται τα κριτήρια για την τροποποίηση του καταλόγου των δικαιούχων και συμπληρώστε τον σχετικό σύνδεσμο) |

ΙΙ. ΕΥΡΟΣ ΠΡΟΪΟΝΤΩΝ (ΣΥΜΦΩΝΑ ΜΕ ΤΗΝ ΤΑΞΙΝΟΜΗΣΗ ΠΡΟΪΌΝΤΩΝ ΤΟΥ ΚΟΙΝΟΠΟΙΟΥΝΤΟΣ ΜΕΛΟΥΣ) |

α) Κατάλογος επιλέξιμων προϊόντων: (Συμπληρώστε τον σύνδεσμο προς τον δικτυακό τόπο στον οποίο βρίσκεται ο πλήρης κατάλογος των επιλέξιμων προϊόντων) |

β) Μη επιλέξιμα προϊόντα: (Συμπληρώστε τον σύνδεσμο προς τον δικτυακό τόπο στον οποίο βρίσκεται ο πλήρης κατάλογος των μη επιλέξιμων προϊόντων) |

δ) Τροποποίηση στον κατάλογο των επιλέξιμων προϊόντων: (Αναφέρατε το έγγραφο, το άρθρο/τμήμα στο οποίο βρίσκονται οι διατάξεις που αφορούν την τροποποίηση των επιλέξιμων προϊόντων και συμπληρώστε τον σχετικό σύνδεσμο) |

III. ΜΕΤΑΧΕΙΡΙΣΗ ΣΠΣ |

α) Δασμολογική μεταχείριση: (Αναφέρατε το έγγραφο, το άρθρο/τμήμα στο οποίο βρίσκονται οι διατάξεις που αφορούν τη δασμολογική μεταχείριση και συμπληρώστε τον σχετικό σύνδεσμο) |

β) Εξαιρέσεις: (Αναφέρατε το έγγραφο, το άρθρο/τμήμα στο οποίο βρίσκονται οι διατάξεις που αφορούν τις εξαιρέσεις από τη δασμολογική μεταχείριση και συμπληρώστε τον σχετικό σύνδεσμο) |

γ) Διαφορετική προτιμησιακή μεταχείριση: (Αναφέρατε το έγγραφο, το άρθρο/τμήμα στο οποίο βρίσκονται οι διατάξεις που αφορούν τα διάφορα είδη προτιμησιακής μεταχείρισης και συμπληρώστε τον σχετικό σύνδεσμο) |

δ) Αίτημα για προτιμησιακή μεταχείριση: (Συμπληρώστε τον σύνδεσμο προς τον δικτυακό τόπο στον οποίο περιέχονται οι εξηγήσεις σχετικά με τις διαδικασίες αιτήματος για προτιμησιακή μεταχείριση) |

IV. ΚΑΝΟΝΕΣ ΚΑΤΑΓΩΓΗΣ (ΣΥΜΠΕΡΙΛΑΜΒΑΝΟΜΕΝΩΝ ΤΩΝ ΑΠΑΙΤΗΣΕΩΝ ΚΑΙ ΤΩΝ ΠΕΡΙΟΡΙΣΜΩΝ) |

(Αναφέρατε το έγγραφο, το άρθρο/τμήμα στο οποίο βρίσκονται οι κανόνες καταγωγής, συμπεριλαμβανομένων των απαιτήσεων για την εξέταση καταγωγής και των περιορισμών. Συμπληρώστε τον σχετικό σύνδεσμο) |

V. ΟΓΚΟΣ ΠΡΟΤΙΜΗΣΙΑΚΩΝ ΣΥΝΑΛΛΑΓΩΝ ΠΟΥ ΕΠΗΡΕΑΖΕΤΑΙ ΚΑΤΑ ΤΑ ΤΕΛΕΥΤΑΙΑ 3 (ΤΡΙΑ) ΕΤΗ (σε εκατ. USD) |

(Συμπληρώστε τον σχετικό σύνδεσμο προς τον δικτυακό τόπο στον οποίο βρίσκονται οι σχετικές στατιστικές για τις συναλλαγές και αναφέρατε τις απαιτήσεις πρόσβασης σε αυτόν, εάν υπάρχουν) |

ΠΑΡΑΡΤΗΜΑ 3

Περίληψη πραγματικών στοιχείων για τις ΣΠΣ που βρίσκονται αυτή τη στιγμή σε ισχύ

I. ΚΟΙΝΟΠΟΙΟΥΝ ΜΕΛΟΣ |

(Ονομασία του κοινοποιούντος μέλους) |

ΙΙ. ΗΜΕΡΟΜΗΝΙΑ ΘΕΣΗΣ ΣΕ ΙΣΧΥ / ΤΕΛΕΥΤΑΙΑΣ ΑΝΑΝΕΩΣΗΣ |

(Συμπληρώστε την ημερομηνία και τον σύνδεσμο προς τη σχετική πηγή) |

ΙΙΙ. ΗΜΕΡΟΜΗΝΙΑ ΛΗΞΗΣ ΙΣΧΥΟΣ |

(Συμπληρώστε την ημερομηνία και τον σύνδεσμο προς τη σχετική πηγή) |

IV. ΣΧΕΤΙΚΑ ΕΓΓΡΑΦΑ ΠΟΕ/GATT ΚΑΙ ΣΥΝΔΕΣΜΟΙ ΠΡΟΣ ΔΙΚΤΥΑΚΟ ΤΟΠΟ ΕΘΝΙΚΗΣ ΝΟΜΟΘΕΣΙΑΣ |

(Συμπληρώστε τον αριθμό του εγγράφου και τον σχετικό σύνδεσμο) |

(Συμπληρώστε την ονομασία/τον αριθμό του(των) νόμου(-ων) και τον σχετικό σύνδεσμο) |

V. ΑΡΙΘΜΟΣ ΔΙΚΑΙΟΥΧΩΝ |

(Συμπληρώστε τον τρέχοντα αριθμό και τον σύνδεσμο προς τη σχετική πηγή) |

- Κριτήρια επιλεξιμότητας: (Συμπληρώστε την εξήγηση των κριτηρίων για την επιλεξιμότητα και τον σχετικό σύνδεσμο) |

VI. ΑΡΙΘΜΟΣ ΠΡΟΪΟΝΤΩΝ ΠΟΥ ΚΑΛΥΠΤΟΝΤΑΙ (ΣΥΜΦΩΝΑ ΜΕ ΤΗΝ ΤΑΞΙΝΟΜΗΣΗ ΠΡΟΪΌΝΤΩΝ ΤΟΥ ΚΟΙΝΟΠΟΙΟΥΝΤΟΣ ΜΕΛΟΥΣ) |

(Συμπληρώστε τον τρέχοντα αριθμό και τον σύνδεσμο προς τη σχετική πηγή) |

- Εξαιρέσεις: (Συμπληρώστε τον τρέχοντα αριθμό και τον σύνδεσμο προς τη σχετική πηγή) |

VII. ΠΡΟΤΙΜΗΣΙΑΚΗ ΜΕΤΑΧΕΙΡΙΣΗ |

(Αναφέρατε το έγγραφο, το άρθρο/τμήμα στο οποίο βρίσκονται οι διατάξεις που αφορούν την προτιμησιακή μεταχείριση και συμπληρώστε τον σχετικό σύνδεσμο) |

VIII. ΚΑΝΟΝΕΣ ΚΑΤΑΓΩΓΗΣ |

(Αναφέρατε το έγγραφο, το άρθρο/τμήμα στο οποίο βρίσκονται οι κανόνες καταγωγής, συμπεριλαμβανομένων των απαιτήσεων για την εξέταση καταγωγής και των περιορισμών. Συμπληρώστε τον σχετικό σύνδεσμο) |

IX. ΔΕΔΟΜΕΝΑ ΠΡΟΤΙΜΗΣΙΑΚΩΝ ΣΥΝΑΛΛΑΓΩΝ (σε εκατ. USD) |

Κεφάλαια ΕΣ (ΗΠΑ) Έτος – 1 Έτος – 2 Έτος – 3 Σύνολο |

[1] Απόφαση ΠΟΕ WT/L/671.

[2] Η απόφαση αυτή κυκλοφόρησε με τον αριθμό WT/L/672.

[3] WT/COMTD/71 της 11ης Οκτωβρίου 2010.

[4] Για μεγαλύτερη σαφήνεια, επειδή κοινοποιήθηκε στην GATT/ΠΟΕ δυνάμει της παραγράφου 2 στοιχείο γ) της ρήτρας εξουσιοδότησης, το παγκόσμιο σύστημα εμπορικών προτιμήσεων (ΠΣΕΠ) δεν καλύπτεται από τον μηχανισμό αυτόν, αλλά καλύπτεται από την απόφαση του γενικού συμβουλίου της 14ης Δεκεμβρίου 2006 (Μηχανισμός διαφάνειας για τις περιφερειακές εμπορικές συμφωνίες).

[5] Κοινοποιούν μέλος είναι το μέλος που χορηγεί τις μη αμοιβαίες προτιμήσεις.

[6] [Π.χ. αλλαγές στον αριθμό των δικαιούχων· νέες εφαρμογές της προτιμησιακής μεταχείρισης· αποδιαβάθμιση χωρών, τομέων και/ή προϊόντων· αλλαγές που οφείλονται σε εποχιακές περιστάσεις· θέσπιση ειδικών ρητρών διασφάλισης· τήρηση των δασμολογικών ποσοστώσεων· αλλαγές που οφείλονται σε περιστάσεις που συνδέονται με την επέκταση άλλης προτιμησιακής μεταχείρισης, κατά περίπτωση.] Η υποσημείωση αυτή χρησιμοποιείται μόνο για τους σκοπούς των διαπραγματεύσεων και θα αφαιρεθεί από το κείμενο όταν ολοκληρωθούν οι διαπραγματεύσεις.

[7] Εάν το κοινοποιούν μέλος έχει ήδη υποβάλει τα αντίστοιχα στοιχεία στην UNCTAD, είναι αποδεκτή η υποβολή αντιγράφου των δεδομένων αυτών στον ΠΟΕ, με την προϋπόθεση ότι πληροί τις απαιτήσεις κοινοποίησης που καθορίζονται στην παράγραφο 16.

[8] Η υποβολή στοιχείων μπορεί να γίνει σε μορφότυπο βάσης δεδομένων προσωπικού υπολογιστή, σε μορφότυπο λογιστικού φύλλου ή σε μορφότυπο οριοθετημένου κειμένου· η χρήση μορφοτύπων επεξεργασίας κειμένου πρέπει να αποφευχθεί, εφόσον είναι δυνατόν. Με τη σύμφωνη γνώμη του κοινοποιούντος μέλους, τα εμπορικά και δασμολογικά δεδομένα που υποβάλλονται στο πλαίσιο της ετήσιας υποβολής στοιχείων μπορούν κατόπιν να περιλαμβάνονται στην ολοκληρωμένη βάση δεδομένων (ΟΒΔ) του ΠΟΕ, εφόσον πληρούν τις απαιτήσεις μορφοτύπου δεδομένων της ΟΒΔ. Εν προκειμένω, βλ. το έγγραφο G/MA/IDB/W/6 σχετικά με τις κατευθυντήριες γραμμές για την υποβολή στοιχείων στην ΟΒΔ και το έγγραφο G/MA/238 και τα προσαρτήματά του σχετικά με τη διάδοση των δεδομένων της ΟΒΔ.

[9] «Ηλεκτρονικά επεξεργάσιμο μορφότυπο» σημαίνει ότι όλες οι σειρές των ετήσιων δεδομένων ενός μέλους είναι δυνατόν να μεταφορτωθούν χωρίς αδικαιολόγητους περιορισμούς (δηλ. χωρίς περιορισμούς στον αριθμό των δασμολογικών κλάσεων ή εγγραφών) και σε μορφότυπο το οποίο θα μπορεί να εισαγάγει στη βάση δεδομένων και να το επεξεργαστεί η γραμματεία του ΠΟΕ.

[10] Έγγραφο G/MA/238.

[11] Βλ. το πρότυπο του παραρτήματος 3.

[12] Έγγραφο G/MA/238.

[13] Η υποβολή στοιχείων μπορεί να γίνει σε μορφότυπο βάσης δεδομένων προσωπικού υπολογιστή, σε μορφότυπο λογιστικού φύλλου ή σε μορφότυπο οριοθετημένου κειμένου· η χρήση μορφοτύπων επεξεργασίας κειμένου πρέπει να αποφευχθεί, εφόσον είναι δυνατόν. Τα εμπορικά και δασμολογικά δεδομένα που υποβάλλονται στο πλαίσιο της κοινοποίησης μιας ΣΠΣ μπορούν κατόπιν να περιληφθούν στην ολοκληρωμένη βάση δεδομένων (ΟΒΔ) του ΠΟΕ, εφόσον πληρούν τις απαιτήσεις μορφοτύπου δεδομένων της ΟΒΔ. Εν προκειμένω, βλ. το έγγραφο G/MA/IDB/W/6 σχετικά με τις κατευθυντήριες γραμμές για την υποβολή στοιχείων στην ΟΒΔ και το έγγραφο G/MA/238 και τα προσαρτήματά του σχετικά με τη διάδοση των δεδομένων της ΟΒΔ. Εάν το κοινοποιούν μέλος έχει ήδη υποβάλει τα αντίστοιχα στοιχεία στην UNCTAD, είναι αποδεκτή η υποβολή αντιγράφου των δεδομένων αυτών στον ΠΟΕ, με την προϋπόθεση ότι πληροί τις απαιτήσεις κοινοποίησης που καθορίζονται στο παρόν παράρτημα.

[14] Οι αναφορές στο «δασμολογικό επίπεδο» νοούνται ως η αναλυτική ταξινόμηση της εθνικής τελωνειακής ονοματολογίας (κωδικοί ΕΣ π.χ. με 8, 10 ή περισσότερα ψηφία). Είναι σημαντικό όλα τα υποβαλλόμενα στοιχεία να χρησιμοποιούν την ίδια εθνική τελωνειακή ονοματολογία ή να αντιστοιχίζονται με κατάλληλους πίνακες μετατροπής.

[15] Τα μέλη αναγνωρίζουν ότι για την πρώτη κοινοποίηση που θα γίνει μετά τη θέση σε ισχύ του παρόντος μηχανισμού τα δεδομένα που αφορούν οι διατάξεις της παραγράφου 2 στοιχείο ε) θα υποβληθούν από το κοινοποιούν μέλος μόνο εφόσον είναι ήδη διαθέσιμα.

[16] Συμπεριλαμβανομένων, αλλά όχι μόνο, α) των κριτηρίων και των περιορισμών για την επιλεξιμότητα, την τροποποίηση του καταλόγου των δικαιούχων· β) της δασμολογικής μεταχείρισης, της διαφορετικής προτιμησιακής μεταχείρισης, των εξαιρέσεων από την προτιμησιακή μεταχείριση· γ) του καταλόγου των δικαιούχων, του αριθμού των δικαιούχων, του ιστορικού των χωρών που εξαιρούνται από την προτιμησιακή μεταχείριση· δ) των εγχειριδίων από την UNCTAD (π.χ. http://www.unctad.org/en/docs/itcdtsbmisc42rev3_en.pdf και http://www.unctad.org/en/docs/itcdtsbmisc25rev2_en.pdf)· και ε) από τις κυβερνήσεις των μελών (http://www.ustr.gov/assets/Trade_Development/Preference_Programs/GSP/asset_upload_file406_10685.pdf ).